b'\n_START_ARTICLE_\nKule u zraku\n_START_SECTION_\nRadnja\n_START_PARAGRAPH_\nNakon doga\xc4\x91aja na farmi, opisanih na kraju druge knjige, Lisbeth Salander je smje\xc5\xa1tena u bolnici Sahlgrenska u G\xc3\xb6teborgu. Nakon operacije koja joj je spasila \xc5\xbeivot, nalazi se na odjelu intenzivne njege, pod policijskim nadzorom. Posje\xc4\x87ivati je mogu samo osoblje bolnice i njena odvjetnica Annika Giannini, sestra Mikaela Blomkvista. Dvije sobe dalje nalazi se Alexander Zalachenko. Ronald Niedermann je u bijegu prilikom kojeg je ubio jednog policajca i blagajnika Svavelsj\xc3\xb6 motokluba, od kojega je ukrao 800,000 kruna (oko 700,000 kuna). Zbog ovakvog razvoja doga\xc4\x91aja, Sekcija, tajna grupa unutar \xc5\xa1vedske sigurnosne slu\xc5\xbebe (S\xc3\xa4po), koja je odgovorna za Zalachenka, planira ukloniti Salander, Blomkvista i Zalachenka kako bi se za\xc5\xa1titila. Preko doktora Teleboriana daju dr\xc5\xbeavnom tu\xc5\xbeitelju Richardu Ekstr\xc3\xb6mu la\xc5\xbenu lije\xc4\x8dni\xc4\x8dku dokumentaciju Lisbeth Salander. Teleborian, psihijatar koji je vodio Lisbethin slu\xc4\x8daj kada je kao djevoj\xc4\x8dica bila zatvorena tri godine u psihijatrijskoj bolnici, tvrdi da Lisbeth treba ponovo zatvoriti. U me\xc4\x91uvremenu, Evert Gullberg, utemeljitelj i nekada\xc5\xa1nji \xc5\xa1ef Sekcije ubija Zalachenka u bolnici i poku\xc5\xa1ava ubiti i Salander, ali ga u tome sprije\xc4\x8dava Annika Giannini, nakon \xc4\x8dega izvr\xc5\xa1ava samoubojstvo. Sekcija tako\xc4\x91er ubija Gunnara Bj\xc3\xb6rka, svog biv\xc5\xa1eg \xc4\x8dlana i Blomkvistovog glavnog izvora. Istog dana, provaljuju u Blomkvistov stan i napadaju Anniku Giannini, ukrav\xc5\xa1i joj kopije dokumenata koji su sadr\xc5\xbeavali informacije o Zalachenku. Osim toga, telefoni u redakciji Millenniuma su pod nadzorom._NEWLINE_Blomkvist, odlu\xc4\x8dan u namjeri da razotkrije zavjeru, udru\xc5\xbeuje snage s Draganom Armanskijem. Znaju\xc4\x87i da su pod nadzorom, odlu\xc4\x8duju \xc5\xa1iriti dezinformacije. Armanskij tako\xc4\x91er kontaktira inspektora Torstena Edklintha, voditelja dr\xc5\xbeavne za\xc5\xa1tite u S\xc3\xa4po-u, koji zapo\xc4\x8dinje tajnu istragu Sekcije. Blomkvist tako\xc4\x91er nagovara Lisbethinog lije\xc4\x8dnika Andersa Jonassona da joj prokrijum\xc4\x8dari ru\xc4\x8dno ra\xc4\x8dunalo kako bi Lisbeth mogla komunicirati s vanjskim svijetom. Osim toga, dr. Jonasson odugovla\xc4\x8di s Lisbethinim pu\xc5\xa1tanjem iz bolnice, da bi dobila vi\xc5\xa1e vremena. Netom prije po\xc4\x8detka sudskog postupka, Sekcija shva\xc4\x87a da je cijelo vrijeme dobivala krive informacije od svih nadziranih novinara. Poku\xc5\xa1avaju\xc4\x87i diskreditirati Blomkvista, podme\xc4\x87u mu kokain u stan i istovremeno \xc5\xa1alju dvoje pla\xc4\x87enih ubojica \xe2\x80\x93 bra\xc4\x87u Nikoli\xc4\x87, da ga likvidiraju. Plan je osuje\xc4\x87en od strane Milton Securityja i Edklinthove ekipe. Tre\xc4\x87eg dana su\xc4\x91enja na kioscima se pojavljuje novi broj Millenniuma kao i knjiga koja jo\xc5\xa1 detaljnije razotkriva i opisuje zavjeru unutar S\xc3\xa4po-a, \xc5\xa1to dovodi do uhi\xc4\x87enja \xc4\x8dlanova Sekcije. Na samom su\xc4\x91enju Giannini ru\xc5\xa1i Teleborianov iskaz. Uspijeva dokazati cijelu zavjeru u kojoj je Sekcija, u suradnji s Teleborianom, zatvorila Lisbeth kada je imala dvanaest godina, da bi za\xc5\xa1titili Zalachenka. Osim toga, Teleborian je uhi\xc4\x87en zbog posjedovanja dje\xc4\x8dje pornografije na ra\xc4\x8dunalu._NEWLINE_Nakon podastiranja svih dokaza, Lisbeth je oslobo\xc4\x91ena optu\xc5\xbebi i ukinuto joj je dr\xc5\xbeavno skrbni\xc5\xa1tvo. Napu\xc5\xa1ta \xc5\xa0vedsku da bi se odmorila od svega. Odlazi do Miriam Wu, koja je u Parizu, da bi joj se ispri\xc4\x8dala. Nakon povratka u \xc5\xa0vedsku, shva\xc4\x87a da mora po\xc4\x8deti \xc5\xbeivjeti kao dru\xc5\xa1tveno odgovorna osoba, \xc5\xa1to izme\xc4\x91u ostaloga zna\xc4\x8di i rje\xc5\xa1avanje ostav\xc5\xa1tine svog oca. Pregledavaju\xc4\x87i dokumentaciju, Lisbeth otkriva da je Zalachenko ulo\xc5\xbeio mnogo novca u staru, ru\xc5\xa1evnu tvornicu. Sumnji\xc4\x8dava, odlazi do tvornice i pronalazi Niedermanna, koji se cijelo vrijeme tu skriva. Nakon kratke borbe, uspijeva ga savladati, ali odlu\xc4\x8duje da ga ne\xc4\x87e ubiti sama, ve\xc4\x87 otkriva njegovu lokaciju \xc4\x8dlanovima Svavelsj\xc3\xb6 motokluba. Nakon toga ostavlja anonimnu dojavu policiji te zadovoljno napu\xc5\xa1ta tvornicu. Motoristi ubijaju Niedermanna, a oni pak bivaju uhi\xc4\x87eni.\n_START_SECTION_\nNagrade\n_START_PARAGRAPH_\nRoman je dobio nagradu \xe2\x80\x9cStakleni klju\xc4\x8d\xe2\x80\x9d za najbolji nordijski kriminalisti\xc4\x8dki roman 2008. godine.\n_START_SECTION_\nAdaptacije\n_START_PARAGRAPH_\nPo romanu je u \xc5\xa0vedskoj 2009. snimljen film Kule u zraku (Luftslottet som spr\xc3\xa4ngdes) kojeg je re\xc5\xbeirao Daniel Alfredson, a glavne uloge tuma\xc4\x8de Noomi Rapace i Michael Nyqvist.'